डॉक्टर्स-इंजीनियर्स को पार्टी से जोड़ेंगे; दूसरे क्षेत्रों में जाएंगी 1 हजार महिलाएं
Rajasthan Vidhan Sabha (Assembly) Election 2023 - BJP Congress Strategy. चुनाव में कांग्रेस से महज 0.5 प्रतिशत वोट मार्जिन से पिछड़कर सत्ता से बाहर हुई भाजपा ने इस बार चुनाव जीतने के लिए फुल प्रूफ प्लान तैयार किया है। भाजपा वोटर कनेक्ट की पॉलिसी पर काम कर रही है।
पिछले चुनाव में कांग्रेस से महज 0.5 प्रतिशत वोट मार्जिन से पिछड़कर सत्ता से बाहर हुई भाजपा ने इस बार चुनाव जीतने के लिए फुल प्रूफ प्लान तैयार किया है। भाजपा वोटर कनेक्ट की पॉलिसी पर काम कर रही है।
चुनाव तक राजस्थान में भाजपा की ओर से वोटर कनेक्ट के लिए अलग-अलग अभियान चलाए जाएंगे। डॉक्टर-इंजीनियर और सीए जैसे प्रोफेशनल्स को पार्टी से जोड़ा जाएगा तो पहली बार महिला वोटर्स से कनेक्ट के लिए 1 हजार महिलाओं को दूसरे क्षेत्रों में भेजा जाएगा।
भाजपा 1126 मंडल, 8392 शक्ति केंद्र, 51187 बूथ स्तर पर अपनी टीम खड़ी कर चुकी है। अब वोटर्स को भाजपा से जोड़ने के लिए कार्यकर्ता घर-घर तक पहुंचेंगे।
संगठन के स्तर पर जो चुनाव संबंधी प्रोग्राम बनाए जा रहे हैं, उनमें मुख्य फोकस मतदाताओं तक पहुंचकर उनको भाजपा से जोड़ने पर है।
बीजेपी चलाएगी चुनाव तक 8 अभियान
सामाजिक प्रवास अभियान : समाजों को साधने का प्रयास
इस अभियान के तहत भाजपा की टीमें ऐसे संगठनों से संपर्क करेंगी जो सामाजिक स्तर पर अपना वजूद रखते हैं। इसमें छोटे से लेकर सभी बड़े संगठनों को फोकस किया जाएगा।
भाजपा नेताओं का कहना है कि कई सामाजिक संगठन ऐसे हैं जिनकी राजनीतिक रूप से ज्यादा कनेक्टिविटी नहीं है।
इनकी मौजूदगी पूरे प्रदेश में नहीं है, लेकिन कुछ क्षेत्र विशेष में इनका अपना प्रभाव हैं। ऐसे समाजों और जातियों से लगातार संपर्क में रहकर इनको भाजपा से जोड़ा जाएगा।
महिला प्रवासी अभियान : वुमन वोटर्स पर फोकस
इस अभियान का मकसद है महिला वोटर्स पर पूरी तरह से फोकस। महिलाओं से जुड़ी केंद्र सरकार की योजनाओं के बारे में जानकारी दी जाएगी। महिला लाभार्थियों से लगातार संपर्क साधा जाएगा। महिलाओं से घर-घर संपर्क करके पार्टी से जोड़ा जाएगा।
नवमतदाता संपर्क : यूथ पर पकड़
2019 के बाद 18 साल की आयु पूरी करने वाले मतदाताओं पर भाजपा पूरी तरह से फोकस है। इसके लिए नवमतदाता संपर्क अभियान चलाया जा रहा है।
भाजपा की कोशिश है कि वोटर लिस्ट में नए जुड़ने वाले मतदाताओं को अपने पक्ष में लाया जाए। इनको लगातार जोड़ कर रखा जाए और विधानसभा चुनाव से पहले बार-बार संपर्क किया जाए।
भाजपा की यह भी योजना है कि बूथ और मंडल स्तर पर नवमतदाता सम्मेलन करके यूथ वोटर्स पर पकड़ मजबूत की जाए।
विस्तारक अभियान: लोकसभा चुनाव तक हर सीट की जिम्मेदारी
सभी विधानसभा क्षेत्रों में ऐसे नेताओं को विस्तारक के रूप में तैनात किया जा रहा है जो पूरा समय पार्टी को दे सकें। विस्तारक के रूप में ये नेता पहले विधानसभा चुनाव फिर लोकसभा चुनाव तक संबंधित विधानसभा क्षेत्र में ही रहेंगे।
विस्तारक को बूथ कमेटी से लेकर मंडल स्तर तक की टीमों के वेरिफिकेशन के साथ पार्टी मुख्यालय से मिलने वाले कार्यक्रमों को विधानसभा क्षेत्र में लागू कराने की जिम्मेदारी दी गई है।
साथ ही क्षेत्र के राजनीतिक और सामाजिक समीकरणों के बारे में संगठन को लगातार अपडेट रखते हुए रिपोर्ट तैयार करने का काम दिया गया है।
लाभार्थी संपर्क अभियान: महिला-पुरुषों के लिए बनाई अलग-अलग टीम
इस अभियान में मोदी सरकार की योजनाओं से लाभ लेने वाले लाभार्थियों की लिस्टिंग हो रही है। लाभार्थियों के घर - घर जाकर उनसे संपर्क करके उनको बताया जाएगा कि यह लाभ आपको केंद्र की मोदी सरकार दे रही है। महिला और पुरुष लाभार्थियों से संपर्क के लिए भाजपा ने अलग-अलग टीमें बनाई हैं।
प्रभावी मतदाता संपर्क अभियान
ऐसे प्रभावशाली लोगों से संपर्क जो 50 से 100 वोटर्स को प्रभावित कर सकते हैं। इसमें बड़े संस्थानों से जुड़े प्रभावशाली लोग, सामाजिक, व्यापारिक क्षेत्र से जुड़े लोग और एनजीओ जैसी संस्थाओं के संचालक शामिल है। भाजपा की कोशिश है कि प्रभावी लोगों से संपर्क करके ऐसे मतदाताओं को अपनी ओर मोड़ सकते हैं, जो अब तक पार्टी से नहीं जुड़े हैं।
प्रबुद्ध जन सम्मेलन
वकील, डॉक्टर्स, शिक्षक, इंजीनियर, चार्टर्ड अकाउंटेंट जैसे प्रोफेशन से जुड़े लोगों को पार्टी से जोड़ने के लिए इनके अलग-अलग सम्मेलन की रणनीति बनाई गई है।
भाजपा प्रबुद्ध वर्ग को कनेक्ट करने के लिए पहले से ही सक्रिय है। इस वर्ग पर फोकस करने के लिए पार्टी में प्रदेश स्तर पर प्रबुद्ध जन प्रकोष्ठ भी गठित किया हुआ है, जिसके जरिए इन वर्गों में लगातार पैठ बनाने की कोशिश हो रही है।
विशेष संपर्क अभियान : संपर्क से समर्थन
जो भाजपा के वोटर नहीं है, उनसे भी संपर्क करके समर्थन हासिल करने की रणनीति पर भाजपा काम कर रही है। ऐसे लोगों के बीच विशेष संपर्क अभियान के जरिए भाजपा अपनी पकड़ बनाएगी।
पहली बार- हर विधानसभा क्षेत्र में जाएंगी महिला प्रवासी 
महिलाओं पर खास फोकस करके इस बार भाजपा ने पहली बार महिला प्रवासी योजना पर काम शुरू किया है। 18 से 50 वर्ष की उम्र की 1000 महिलाओं को फील्ड में उतारा जाएगा।
ऐसी महिलाओं का चयन किया जा रहा है जो अपने क्षेत्र को छोड़कर दूसरे क्षेत्र में पार्टी के लिए समय दे सके। ये महिलाएं अलग-अलग विधानसभा क्षेत्रों में जाकर महिला वोटर्स को बीजेपी से जोड़ने का काम करेंगी।
भाजपा महिला मोर्चा की प्रदेश अध्यक्ष अलका मूंदड़ा का कहना है कि पहले फेज में 400 महिलाओं का प्रवासी के तौर पर चयन किया गया है। उनको पार्टी की ओर से प्रशिक्षण दिया जा रहा है। ये महिला प्रवासी अपने विधानसभा क्षेत्र को छोड़कर दूसरे विधानसभा क्षेत्र में जाएंगी।
दस से 15 दिन अपने जिम्मे वाले क्षेत्र में रहकर महिला वोटर्स को भाजपा से जोड़ने का काम करेंगी। मूंदड़ा के अनुसार ऐसा पहली बार है कि पार्टी में पुरुष कार्यकर्ताओं की तरह ही महिला कार्यकर्ताओं को भी अपना घर छोड़कर दूसरे क्षेत्रों में पार्टी के लिए काम करने के लिए यह अभियान शुरू किया गया है।
महिला मोर्चा की प्रदेश उपाध्यक्ष जयश्री गर्ग का कहना है कि महिला प्रवासी योजना में शामिल की गई महिला कार्यकर्ता केंद्र सरकार की योजनाओं की महिलाओं को जानकारी देंगी।
महिला लाभार्थियों से मिलकर बताएंगी कि केंद्र सरकार महिलाओं को क्या--क्या सुविधा दे रही है। इस अभियान का मकसद है कि मोदी सरकार के कामों का ज्यादा से ज्यादा प्रचार किया जाए ताकि महिलाओं के जरिए उनके पूरे परिवार को भाजपा से जोड़ा जा सके।
11 लाख पन्ना प्रमुख : प्रत्येक का 60 वोटर्स पर फोकस
संगठन के स्तर पर प्रत्येक वोटर को अपनी ओर जोड़ने के लिए ऊपर से लेकर नीचे तक कोशिश हो रही है। बड़े नेताओं को उनके खुद के घर के आसपास के मतदाताओं को रेगुलर टच करने की जिम्मेदारी दी जा रही है। वोटर लिस्ट के हर पन्ने की जिम्मेदारी देकर भाजपा अपने नेताओं-कार्यकर्ताओं को चुनाव के लिए फोकस कर रही है। 11 लाख पन्ना प्रमुख बनाए जा रहे हैं।
पन्ना प्रमुख बनने के लिए जरूरी है कि संबंधित व्यक्ति का वोटर लिस्ट के उस पन्ने में नाम हो। पन्ना प्रमुख बनाने के लिए भाजपा ने प्रायोरिटी तय की है।
सबसे पहले संबंधित क्षेत्र में रहने वाले सभी जनप्रतिनिधि पन्ना प्रमुख होंगे। यानी पार्टी के सिंबल पर लोकसभा से लेकर पंचायत स्तर पर जीता हुआ प्रतिनिधि पन्ना प्रमुख बन सकता है।
इसमें पंचायत से लेकर पंचायत समिति, नगर निकाय, जिला परिषद, विधानसभा, लोकसभा के जनप्रतिनिधि शामिल होंगे।
जिस पन्ने में जनप्रतिनिधि का नाम होगा, वह उस पन्ने का प्रमुख होगा। एक पन्ने में 60 वोटर होते हैं। इन साठ वोटर्स पर पन्ना प्रमुख लगातार काम करेगा। दूसरी प्रायोरिटी है पूर्व जनप्रतिनिधि। तीसरी प्रायोरिटी है वर्तमान में राष्ट्रीय स्तर से लेकर प्रदेश, जिला, मंडल और बूथ स्तर पर पार्टी के पदाधिकारी पन्ना प्रमुख होंगे।
तय की गई प्रायोरिटी के अनुसार अगर किसी पन्ने में एक से ज्यादा लोगों के नाम आते हैं तो आपस में तय करके उनमें एक व्यक्ति को पन्ना प्रमुख बनाया जा रहा है।
पन्ना प्रमुख की जिम्मेदारी औसतन 12 से 15 घरों की जिम्मेदारी रहेगी। प्रत्येक पन्ना प्रमुख को जिला अध्यक्ष की ओर से आईडी कार्ड जारी किया जाएगा। बताया जा रहा है कि अब तक 50 प्रतिशत काम पूरा हो चुका है।
भाजपा की रणनीति है कि पन्ना प्रमुखों के जरिए प्रत्येक 60-60 वोटर्स पर काम किया जाए। 11 लाख पन्ना प्रमुख प्रदेश के 6 करोड़ मतदाताओं से चुनाव तक बार--बार संपर्क करेंगे। रोजाना अपने क्षेत्र के मतदाताओं से जब पन्ना प्रमुख लगातार मिलेंगे, उनके सुख-दुख में हिस्सा लेकर पार्टी से इमोनशल कनेक्ट बढ़ाएंगे।
पिछली बार जिन बूथों पर भाजपा को वोट कम मिले, उनको अपग्रेड करने का प्लान
पिछली बार सत्ता से बाहर हुई भाजपा इस बार एक-एक बूथ का एनालिसिस कर रही है। जिन बूथों पर भाजपा को पिछली बार कम वोट मिले, वहां से इस बार ज्यादा वोट हासिल करने की रणनीति पर काम हो रहा है।
इस काम को व्यवस्थित तरीके से करने के लिए बूथों को ए,बी,सी,डी कैटेगरी में बांटा गया है। ए का मतलब है जहां पिछले तीन चुनाव में भाजपा को सभी पार्टियों के मुकाबले ज्यादा वोट मिले। बी कैटेगरी में वे बूथ शामिल हैं जहां भाजपा को पिछले तीन चुनाव में से दो बार ज्यादा वोट मिले। तीसरी कैटेगरी सी में वे बूथ शामिल हैं जहां भाजपा को पिछले तीन चुनाव में सिर्फ एक बार ज्यादा वोट मिले और डी कैटेगरी में वे बूथ शामिल हैं जहां भाजपा को पिछले तीनों चुनाव में दूसरी पार्टियों के मुकाबले कम वोट मिले। इस बार भाजपा की रणनीति है कि डी वाले बूथों को सी कैटेगरी में और सी कैटेगरी वाले बूथों को बी कैटेगरी में कनवर्ट किया जाए। यानी पिछली बार जितने वोट जिस कैटेगरी में मिले, इस बार वहां से ज्यादा वोट हासिल किए जाए।
51187 बूथ अध्यक्षों को आईकार्ड, हर बूथ पर 21 कार्यकर्ताओं की फोटो युक्त बूथ कमेटियां
अब तक 51 हजार 187 बूथों पर भाजपा ने अपनी टीम तैयार कर ली है और सभी बूथ अध्यक्षों को आईकार्ड दे दिए गए हैं। यानी चुनाव के लिए बीजेपी की आर्मी तैयार हो चुकी है। हाल ही 6 अप्रैल को अपने स्थापना दिवस पर पूरे राजस्थान में 1126 मंडलों पर एक साथ कमल संकल्प उत्सव मनाकर भाजपा ने अपने 51187 बूथ अध्यक्षों को आई कार्ड वितरित किए।
भाजपा ने कार्यकर्ताओं को नारा दिया है--बूथ विजय संकल्प हमारा। प्रत्येक बूथ अध्यक्ष के साथ 21 कार्यकर्ताओं की टीम बनाई गई है।
सभी बूथ कमेटियों में प्रत्येक कार्यकर्ता की फोटो और उसके बारे में पूरी डिटेल है ताकि प्रदेश स्तर से किसी भी बूथ कमेटी के सदस्य से सीधा संवाद कायम हो सके। ये बूथ टीमें चुनाव में वोटर्स को घर से निकालकर बूथ तक पहुंचाने का काम करेंगी।